25.10.2022
SK
Úradný vestník Európskej únie
L 275/75
VYKONÁVACIE ROZHODNUTIE KOMISIE (EÚ) 2022/2053 z 18. októbra 2022 o žiadosti o registráciu európskej iniciatívy občanov s názvom Európska iniciatíva občanov za vegánske jedlo podľa nariadenia Európskeho parlamentu a Rady (EÚ) 2019/788 [oznámené pod číslom C(2022) 7418] (Iba anglické znenie je autentické)
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods.
2 a 3, keďže: (1)
Žiadosť o registráciu európskej iniciatívy občanov s názvom Európska iniciatíva občanov za vegánske jedlo bola Komisii predložená 30. augusta 2022.
(2)
Cieľom iniciatívy je podľa vyjadrenia organizátorov „výslovne zabezpečiť, aby v súkromných a verejných priestoroch predávajúcich potraviny a nápoje v Európe bola vždy v ponuke aj ich vegánska alternatíva.
Iniciatíva občanov EÚ za VEGÁNSKE JEDLO pre vegánov a tých, ktorí rešpektujú právo na vegánsku alternatívu, a takisto v záujme opatrení v oblasti zmeny klímy, keďže spotrebitelia EÚ budú mať v každodennom živote ľahší prístup k potravinám rastlinného pôvodu.
Vegánska strava bez krutosti v sebe nezahŕňa vykorisťovanie a usmrcovanie zvierat, čím reaguje na vznikajúce kolektívne povedomie o právach zvierat.
Navyše sa vďaka vegánskej strave mení sféra výberu výrobných a zamestnaneckých činností, štruktúr a logistiky s menším znečistením.
V európskej iniciatíve občanov za VEGÁNSKE JEDLO sa požaduje, aby bola zákonom zavedená povinnosť ponúkať pri predaji potravín a nápojov verejnosti v Európe aj vegánsku alternatívu, s nádejou, že účasť európskych občanov povedie k schváleniu právnych predpisov EÚ s veľkým prínosom pre planétu, t. j. tých v oblasti zmierňovania klimatickej krízy, zamedzenia vyhynutiu voľne žijúcich druhov a odlesňovaniu, lepšieho využívania pôdy, ochrany morského života, predchádzania plytvaniu potravinami a podvýžive.“
(3)
Ďalšie podrobnosti o predmete, cieľoch a súvislostiach iniciatívy možno nájsť v prílohe, ako aj v dodatočnom dokumente, v ktorých sa uvádzajú a podrobne opisujú dôvody na podporu iniciatívy.
Organizátori tvrdia, že sprístupnením vegánskej alternatívy pri predaji potravín a nápojov verejnosti v súkromných a verejných priestoroch sa uľahčí prístup k vegánskej alternatíve, prispeje sa k boju proti klimatickej kríze zvýšením spotreby potravín rastlinného pôvodu a znížia sa náklady na potraviny.
Podľa organizátorov „ľahšia dostupnosť vegánskych potravín vo verejnom a súkromnom sektore predaja potravín a nápojov povedie k menšiemu znečisteniu emisiami CO2, nižšej kontaminácii životného prostredia, menšej spotrebe vody a menšiemu utrpeniu zvierat“.
(4)
Pokiaľ ide o cieľ iniciatívy požadujúcej zavedenie právnej povinnosti hospodárskych subjektov na maloobchodnom trhu s potravinami a nápojmi ponúkať vegánske výrobky, Komisia má právomoc predložiť návrh právneho aktu na základe článku 114 ZFEÚ.
Okrem toho, keďže iniciatíva môže ovplyvniť osobitné opatrenia v rámci spoločnej poľnohospodárskej politiky alebo vyžadovať ich zavedenie, Komisia má právomoc predložiť návrhy právnych aktov na základe článku 43 ZFEÚ.
(5)
Z týchto dôvodov nie je žiadna časť iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
(6)
Týmto záverom nie je dotknuté posúdenie toho, či by v tomto prípade boli splnené konkrétne hmotnoprávne podmienky požadované na to, aby Komisia konala, vrátane dodržania zásad proporcionality a subsidiarity a dodržania základných práv.
(1) Ú. v.
EÚ L 130, 17.5.2019, s. 55.